钦定古今图书集成/明伦汇编/氏族典/第120卷 > 陈棱
## 钦定古今图书集成/明伦汇编/氏族典/第120卷 > 陈棱

按《隋书陈棱传》：“棱字长威，庐江襄安人也。以父故，拜
开府，寻领乡兵。炀帝即位，授骠骑将军。大业三年，拜
武贲郎将。后三岁，与朝请大夫张镇周汎海，击流求
国，进位右光禄大夫。辽东之役，以宿卫迁左光禄大
夫。明年，帝复征辽东，棱为东莱留守。杨元感作乱，棱
率众破之，以功进位光禄大夫，赐爵信安侯。后帝幸”
江都宫，拜右御卫将军，复度清江，击宣城贼。俄而帝
以弑崩，宇文化及引军北上，召棱守江都。棱集众缟
素，为炀帝发丧，改葬于吴公台下，论者深义之。棱后
奔杜伏威，伏威忌之，寻而见害。